b'\n_START_ARTICLE_\nDamon Williams\n_START_SECTION_\nYliopistokentilt\xc3\xa4 Suomeen ja Unkariin\n_START_PARAGRAPH_\nWilliams syntyi Seattlessa 12. joulukuuta 1973. Williamsin kasvatti yksinhuoltaja\xc3\xa4iti. H\xc3\xa4nen is\xc3\xa4ns\xc3\xa4 oli ammattilaiskoripalloilija joka l\xc3\xa4hentyi poikansa kanssa vasta t\xc3\xa4m\xc3\xa4n aikuisi\xc3\xa4ll\xc3\xa4. Williams pelasi yliopistokoripalloa Southern Colorado -yliopistossa, NCAA:n kolmannessa divisioonassa vuosina 1996\xe2\x80\x931998. T\xc3\xa4m\xc3\xa4n j\xc3\xa4lkeen h\xc3\xa4n siirtyi kauden 1998\xe2\x80\x931999 ajaksi IBA-liigassa pelanneeseen Dakota Wizardsiin._NEWLINE_Kaudeksi 1999\xe2\x80\x932000 Williams siirtyi Eurooppaan, suomalaiseen Pyrbasketiin. Pyrbasketin valmentaja Jarmo Laitisen mukaan ensimm\xc3\xa4ist\xc3\xa4 kertaa Euroopassa pelannut Williams oli hy\xc3\xb6kk\xc3\xa4ysp\xc3\xa4\xc3\xa4ss\xc3\xa4 alusta alkaen erinomainen, mutta h\xc3\xa4nen sopeutumisensa eurooppalaiseen puolustamiseen arvelutti, ja h\xc3\xa4nen koeaikaansa jatkettiin. Williams pelasi Pyrbasketissa lopulta kahden kauden ajan. Kaudella 1999\xe2\x80\x932000 Pyrbasket sijoittui runkosarjassa kuudenneksi. Williams teki runkosarjassa 29,7 pistett\xc3\xa4 ottelua kohden ja voitti sarjan korikuninkuuden. Pudotuspeleiss\xc3\xa4 Pyrint\xc3\xb6 kuitenkin h\xc3\xa4visi ensimm\xc3\xa4iselle vastustajalleen Namika Lahdelle, joka voitti lopulta Suomen mestaruuden. Seuraavalla kaudella Pyrbasket voitti runkosarjan korierolla Espoon Honkaan, ja Williams voitti toisen korikuninkuutensa 27,6 pisteen keskiarvolla. Suomen cupissa Pyrbasket selviytyi loppuotteluun, jossa se h\xc3\xa4visi Namika Lahdelle pistein 96\xe2\x80\x9375. Pudotuspeleiss\xc3\xa4 Pyrbasket voitti ensin BC Nokian otteluvoitoin 3\xe2\x80\x932 ja v\xc3\xa4lier\xc3\xa4ss\xc3\xa4 Vilpas Vikingsin samoin otteluvoitoin 3\xe2\x80\x932. Loppuottelusarjassa Espoon Honka voitti Pyrbasketin voitoin 0\xe2\x80\x933. Pyrbasket saavutti ensimm\xc3\xa4isen SM-mitalinsa 20 vuoteen, ja Williams valittiin kauden lopuksi vuoden ulkomaalaisvahvistukseksi._NEWLINE_Kaudeksi 2001\xe2\x80\x932002 Williams siirtyi unkarilaiseen Albacompiin. H\xc3\xa4n oli kauden p\xc3\xa4\xc3\xa4tteeksi maan p\xc3\xa4\xc3\xa4sarjan toiseksi paras pisteidentekij\xc3\xa4.\n_START_SECTION_\nKaudet Italiassa\n_START_PARAGRAPH_\nUnkarin-vuotensa j\xc3\xa4lkeen Williams siirtyi Italian toiseksi korkeimmalle sarjatasolle LegADueen, jossa h\xc3\xa4n pelasi kaksi kautta, ensimm\xc3\xa4isen Bignami Castelmaggioressa ja toisen Robur Osimossa. Castelmaggiore selviytyi pudotuspeleihin, joissa Williams pelasi yhdeks\xc3\xa4ss\xc3\xa4 ottelussa 23,9 pisteen keskiarvolla._NEWLINE_Kaudeksi 2004\xe2\x80\x932005 Williams solmi sopimuksen Serie A -seura Air Avellinon kanssa. Avellino sijoittui kyseisell\xc3\xa4 kaudella 12:nneksi 18 joukkueen sarjassa j\xc3\xa4\xc3\xa4den pudotuspelien ulkopuolelle. Kes\xc3\xa4ll\xc3\xa4 2005 h\xc3\xa4n k\xc3\xa4vi pelaamassa Meksikossa. Seuraavaksi kaudeksi Williams vaihtoi seuraa Pallacanestro Biellaan. Biella oli runkosarjan kahdeksas ja selviytyi pudotuspeleihin, joiden ensimm\xc3\xa4isell\xc3\xa4 kierrokselle se h\xc3\xa4visi lopulta hopeaa saavuttaneelle Climamio Bolognalle voitoin 1\xe2\x80\x933. Kolmannen Serie A -kautensa Williams pelasi Snaidero Cucine Udinessa, joka sijoittui runkosarjassa 12:nneksi eik\xc3\xa4 selvinnyt pudotuspeleihin._NEWLINE_Williamsin Italian-vuosien menetyksen arvoa korostaa, ett\xc3\xa4 h\xc3\xa4nen pelivuosinaan Serie A oli monelta kantilta poikkeuksellisen vetovoimainen sarja. Williams oli muun muassa kaudella 2005\xe2\x80\x932006 Seire A:n pistetilaston nelj\xc3\xa4s.\n_START_SECTION_\nViimeiset pelivuodet\n_START_PARAGRAPH_\nElokuussa 2016 42-vuotias Williams siirtyi hyv\xc3\xa4n yst\xc3\xa4v\xc3\xa4ns\xc3\xa4 Damion Dantzlerin valmentamaan lapualaiseen Kobriin. Pyrinn\xc3\xb6n seuraikonin ja pelillisesti merkitt\xc3\xa4v\xc3\xa4n tekij\xc3\xa4n sopuisa siirtyminen edellisvuosien heikoimpiin p\xc3\xa4\xc3\xa4sarjajoukkueisiin lukeutuneeseen Kobriin her\xc3\xa4tti mediahuomiota._NEWLINE_Kaudeksi 2017\xe2\x80\x932018 Williams palasi Tampereelle, miss\xc3\xa4 h\xc3\xa4n pelasi Pyrinn\xc3\xb6n reservijoukkueessa toiseksi ylimm\xc3\xa4ll\xc3\xa4 sarjatasolla. H\xc3\xa4n pelasi M1DA-kauden runkosarjassa 11,5 pisteen, 10,7 pisteen ja 5,4 korisy\xc3\xb6t\xc3\xb6n keskiarvoilla. Korkeimmillaan Williams nappasi yksitt\xc3\xa4isess\xc3\xa4 ottelussa 16 levypalloa ja heitti helmikuussa kauden selke\xc3\xa4sti korkeimman pistelukemansa (35). Pyrint\xc3\xb6 II sijoittui runkosarjassa kuudenneksi ja h\xc3\xa4visi puoliv\xc3\xa4lieriss\xc3\xa4 ToPolle 3\xe2\x80\x931-otteluvoitoin. Williamsin viimeiseksi otteluksi valtakunnallisissa sarjoissa j\xc3\xa4i Pyynikin palloiluhallissa 16. maaliskuuta 2018 pelattu ToPo-puoliv\xc3\xa4lier\xc3\xa4ottelu.\n_START_SECTION_\nUra valmentajana\n_START_PARAGRAPH_\nWilliams toimi Pyrint\xc3\xb6 II:n apuvalmentajana M1DA:ssa jo pelaaja-aikanaan vuosina 2013\xe2\x80\x932015. Kaudella 2018\xe2\x80\x932019 h\xc3\xa4n aloitti Pyrinn\xc3\xb6n talent-valmentajana, B-poikajoukkueen valmentajana ja miesten reservijoukkue Pyrint\xc3\xb6 Akatemian apuvalmentajana. Alkuvuodesta 2019 Williamsin ilmoitettiin nousevan kaudella 2019\xe2\x80\x932020 Pyrint\xc3\xb6 Akatemian p\xc3\xa4\xc3\xa4valmentajaksi.\n_START_SECTION_\nPelityyli ja ominaisuudet\n_START_PARAGRAPH_\nWilliams oli voitonhaluinen pelaaja, jonka pelityyliin kuului itsevarmuus, joka saattoi joskus n\xc3\xa4ky\xc3\xa4 liiallisena yksinyritt\xc3\xa4misen\xc3\xa4. Helsingin Sanomat kuvaili Williamsia "ikitaistelijaksi, joka ei luovuta koskaan". Helsingin Sanomien mukaan Williams saapui harjoituksiin ensimm\xc3\xa4isen\xc3\xa4 ja poistui sielt\xc3\xa4 viimeisen\xc3\xa4. Williamsilla oli erinomainen kest\xc3\xa4vyys: h\xc3\xa4n pelasi kausien aikana yleens\xc3\xa4 kaikissa joukkueensa otteluissa ja oli loukkaantumisten vuoksi sivussa vain poikkeustapauksissa. Williams kertoi vuonna 2015 Aamulehden haastattelussa, ett\xc3\xa4 h\xc3\xa4nell\xc3\xa4kin oli urallaan loukkaantumisia, joista h\xc3\xa4n ei kuitenkaan kertonut julkisuuteen. Esimerkiksi Kotkassa pelatessaan h\xc3\xa4n pelasi sormi murtuneena. Valmentaja Jarmo Laitinen arveli vuonna 2016 Williamsin kunnossa pysymisen olleen p\xc3\xa4\xc3\xa4osin perinn\xc3\xb6llist\xc3\xa4, mutta t\xc3\xa4m\xc3\xa4 oli Laitisen kuuleman mukaan lis\xc3\xa4nnyt oheisharjoitteitaan i\xc3\xa4n karttuessa loukkaantumisten est\xc3\xa4miseksi._NEWLINE_Pyrinn\xc3\xb6n p\xc3\xa4\xc3\xa4valmentaja Pieti Poikola kuvaili kev\xc3\xa4\xc3\xa4ll\xc3\xa4 2014 Williamsia tilastojaan t\xc3\xa4rke\xc3\xa4mm\xc3\xa4ksi pelaajaksi. Poikolan mukaan Williams oli kyseisell\xc3\xa4 hetkell\xc3\xa4 joukkueen paras puolustaja ja pelinlukutaidoltaan Korisliigan paras pelaaja, joka pystyi pelaamaan eri rooleissa ja ottamaan levypalloja. Poikola luki Williamsin vahvuuksiksi pelinlukutaidon ja oikein sijoittautumisen sek\xc3\xa4 kertoi t\xc3\xa4m\xc3\xa4n olleen t\xc3\xa4rke\xc3\xa4 osa kent\xc3\xa4ll\xc3\xa4 valmentajien kuvioita toteutettaessa._NEWLINE_Williamsin kautta pyrittiin usein pelaamaan ottelun ratkaisevilla hetkill\xc3\xa4. H\xc3\xa4nell\xc3\xa4 oli tapana pit\xc3\xa4\xc3\xa4 palloa l\xc3\xa4hes hy\xc3\xb6kk\xc3\xa4ysajan loppuun. Williamsin liikevalikoimaan kuului vaikeasti puolustettava hy\xc3\xb6kk\xc3\xa4ys, jossa h\xc3\xa4n eteni selk\xc3\xa4 p\xc3\xa4in korille kier\xc3\xa4ht\xc3\xa4en vapaaksi korin alle tai vaihtoehtoisesti heitt\xc3\xa4en fadeaway-heiton. Puolustajansa Wiiliams haastoi l\xc3\xa4hes aina, ja h\xc3\xa4n kykeni antamaan vapauttavia sy\xc3\xb6tt\xc3\xb6j\xc3\xa4 vaikeistakin paikoista. Harri Mannosen maaliskuun 2016 kirjoituksen mukaan Williams oli hy\xc3\xb6kk\xc3\xa4yksess\xc3\xa4 1 vastaan 1 -pelaaja ja heikko skriineiss\xc3\xa4 sek\xc3\xa4 tekij\xc3\xa4n\xc3\xa4 ett\xc3\xa4 hy\xc3\xb6dynt\xc3\xa4j\xc3\xa4n\xc3\xa4._NEWLINE_Eurobasket.com-sivuston mukaan Williams oli nopeudellaan, voimallaan ja reagointikyvyll\xc3\xa4\xc3\xa4n kyvyk\xc3\xa4s pieni laitahy\xc3\xb6kk\xc3\xa4\xc3\xa4j\xc3\xa4, joka kykeni pelaamaan my\xc3\xb6s takamiehen\xc3\xa4 tai isona laitahy\xc3\xb6kk\xc3\xa4\xc3\xa4j\xc3\xa4n\xc3\xa4. Koska Williams kykeni sek\xc3\xa4 hyv\xc3\xa4\xc3\xa4n korinalus- ett\xc3\xa4 kaukoheittopeliin, k\xc3\xa4ytti h\xc3\xa4n usein puolustajansa heikkouksia hyv\xc3\xa4kseen: isot pelaajat h\xc3\xa4n ohitti pallonk\xc3\xa4sittelyll\xc3\xa4\xc3\xa4n, ja itse\xc3\xa4\xc3\xa4n pienemm\xc3\xa4t pelaajat h\xc3\xa4n haastoi k\xc3\xa4ytt\xc3\xa4m\xc3\xa4ll\xc3\xa4 hyv\xc3\xa4kseen pituuttaan._NEWLINE_Koripalloilija Tuomas Iisalon mukaan Williamsilla oli poikkeuksellinen intensiteetti lajiin suhteutettuna. Iisalon mukaan Williamsilla oli vahva kilpailuvietti, ja h\xc3\xa4n eli voimakkaasti pelin mukana. Valmentaja Sami Toiviaisenkin mukaan Williamsin tunteet n\xc3\xa4kyiv\xc3\xa4t voimakkaasti ottelujen aikana. Williamsille muun muassa tuomittiin tekninen virhe t\xc3\xa4m\xc3\xa4n tuijotettua erotuomaria liian vihaisesti. Williamsia kutsuttiin usein t\xc3\xa4m\xc3\xa4n etunimell\xc3\xa4, ja vastustajajoukkueiden kannattajat paikkakunnasta riippumatta huusivat usein toistuvasti Williamsin etunime\xc3\xa4 muun muassa t\xc3\xa4m\xc3\xa4n asetuttua heitt\xc3\xa4m\xc3\xa4\xc3\xa4n vapaaheittoja._NEWLINE_Aamulehden mukaan Williams panosti lajinomaiseen harjoitteluun eik\xc3\xa4 esimerkiksi juuri tehnyt juoksuharjoitteita kuuluisissa Pyynikin portaissa. Saman artikkelin mukaan Williams oli pelatessaan raivokkaan kilpailullinen luonne ja tahdonvoimaltaan kovatasoinen pelaaja. Koripallon ulkopuolella Williamsia on kuitenkin luonnehdittu rauhalliseksi ja hiljaiseksi persoonaksi. Aamulehden mukaan voittamistakin enemm\xc3\xa4n Williamsia motivoi urallaan kaikkensa antaminen, mit\xc3\xa4 tinkim\xc3\xa4tt\xc3\xb6myytt\xc3\xa4 h\xc3\xa4n vaati my\xc3\xb6s joukkuetovereiltaan aiheuttaen v\xc3\xa4lill\xc3\xa4 konflikteja. Toisaalta esimerkiksi valmentaja Pieti Poikolan ja Williamsin v\xc3\xa4lill\xc3\xa4 oli luonnesynergioita: Poikola on luonnehtinut Williamsia uransa merkitt\xc3\xa4v\xc3\xa4mm\xc3\xa4ksi vaikuttajaksi, joka oli yht\xc3\xa4 aikaa haastava ja palkitseva valmennettava.\n_START_SECTION_\nVaikutus\n_START_PARAGRAPH_\nWilliams on jo pelk\xc3\xa4st\xc3\xa4\xc3\xa4n tilastojen valossa yksi Suomen p\xc3\xa4\xc3\xa4sarjakoripallon historian menestyneimmist\xc3\xa4 ja merkityksellisimmist\xc3\xa4 ulkomaalaispelaajista. Keskusteluissa kaikkien aikojen parhaista ulkomaalaispelaajista Williams ja Larry Pounds ovat sijoittuneet tyypillisesti korkeimmalle. Williamsin on nostanut vertailun k\xc3\xa4rkisijalle muun muassa valmentaja Jukka Toijala._NEWLINE_Pyrint\xc3\xb6 j\xc3\xa4\xc3\xa4dytti Williamsin pelipaidan 15. joulukuuta 2018. H\xc3\xa4n on Pyrinn\xc3\xb6n ensimm\xc3\xa4inen ja ainoa pelipaitansa kattoon saanut ulkomaalaissyntyinen henkil\xc3\xb6.  Muista kunnioitetuista pelaajista poiketen Williamsin pelinumero 32 on ainoa, jonka Pyrint\xc3\xb6 on poistanut k\xc3\xa4yt\xc3\xb6st\xc3\xa4.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nV\xc3\xa4lill\xc3\xa4 keskusteltiin, olisiko Williamsin pelaaminen Suomen maajoukkueessa ollut mahdollista kansalaisuusasioiden kuntoon saattamisen j\xc3\xa4lkeen. Williams halusi pelata maajoukkueessa, ja h\xc3\xa4n haki Suomen kansalaisuutta ensimm\xc3\xa4isen kerran vuonna 2004 mutta ei l\xc3\xa4p\xc3\xa4issyt kielikoetta. Italian-vuosinaan Williams harjoitteli Suomessa ja palasi pelaamaan maahan, koska halusi olla l\xc3\xa4hemp\xc3\xa4n\xc3\xa4 perhett\xc3\xa4\xc3\xa4n. Syksyll\xc3\xa4 2015 Korisliigan herrasmiessopimuksen muututtua pysyv\xc3\xa4ll\xc3\xa4 oleskeluluvalla Suomessa asunut Williams luettiin ns. kotimaiseksi pelaajaksi._NEWLINE_Williams on asunut Suomessa vuodesta 1999, ja h\xc3\xa4n avioitui suomalaisen Evan kanssa Las Vegasissa vuonna 2003. Pariskunta oli tavannut tamperelaisessa ravintolassa syyskuussa 1999 Williamsin oltua Suomessa kolme viikkoa. Heill\xc3\xa4 on kolme lasta, Kion-poika ja Kenisha- ja Kianna-nimiset tytt\xc3\xa4ret.'